**ГОДИШЕН ОТЧЕТ НЧ “НАРОДЕН БУДИТЕЛ -1940“,**

**с.БЪЛГАРЕВО ЗА 2022 ГОДИНА**

Представям на Вашето внимание систематизиран обзор на НЧ “Народен будител 1940“, с. Българево за 2022г., както следва:

**Материална база**

**1.Текущо състояние**

* **Покрив:** Продължават проблемите натрупани с годините в определени участъци от покрива. Покривът в източната част на сградата е в лошо състояние, никога не е ремонтиран и протича при дъжд. Протичане се наблюдава и в частта с музикалното студио, като причината е некачествен ремонт направен преди немного години.Подпокривните еркери се нуждаят от обкантване и водоотичане, а подменените улуци не са съобразени с площта на покрива и при дъжд преливат и се облива цялата фасада на сградата.
* **Фасада:** Отделни участъци от мазилката са паднали, като повечето от проблемите са свързани с липсващо или недобре направено отичане от покрива.
* **Помещения:** Преобладаващата част от сградата е в много добро състояние. През последните четири години благодарение на многото трудови инициативи се ремонтираха и освежиха всички оперативни помещения и в по-голямата си част получиха и нови мебели.
* **Климатизация и отопление:** Климатици и отопление има в библиотеката и музикалното студио, като в останалата част от сградата липсват. Приоритетно при възможност ще бъде поставен климатик в арт центъра.
* **Репетиционна:** След полагане на усилия през годината, малката репетиционна, където се съхранява и фолклорният реквизит е в добро състояние и получи нова мебел.
* **Театрална сграда:** Залата за театър и концерти е в добро състояние и към настоящия момент се нуждае от претапициране на столове и в малки участъци от леки ремонти.Гримьорните са ремонтирани и частично се нуждаят от премебелиране. От ремонт се нуждаят санитарните възли и аварийният изход..
* **Музикално студио:** Студиото е в отлично състояние, като бе закупена допълнителна апаратура.
* **Приземен етаж:** Частично е ремонтиран и приютява новооткрита експозиция. Останалата част е почистена и подготвена за ремонтни дейности освежаване.

**2.Извършени дейности през 2022г.**

През 2022г. продължихме добрата практика да инициираме трудови инициативи с доброволци придружени със събиране на средства за ремонт. Това което бе изпълнено през годината е:

* Голяма част от усилията бяха насочени към ремонт и освежаване на приземния етаж. Едната галерия бе основно ремонтирана и там бе открита нова експозиция показваща рибарския поминък и връзката на селото с морето във времето.
* В малката репетиционна бяха поставени допълните мебели и реквизит.
* **Проект по договор** **-BG14MFOP001-4.025-0006„СЕЛО, ОБИЧАИ И РИБАРИ“,** **BG14MFOP001-4.025 МИРГ-ШКБ-2.2.1 „Възстановяване и подобряване на природното наследство, културата и спорта на рибарската територия”от Стратегия за ВОМР на МИРГ Шабла – Каварна - Балчик, Програма за морско дело и рибарство 2014-2020,с финансовата подкрепа на Европейския фонд за морско дело и рибарство** премина успешно всички последващи проверки от страна на фонда.Средствата за изпълнението на проекта бях преведени на НЧ“Народен будител 1940“, с.Българево и съответно заемът предоставен от Община Каварна за изпълнение на проекта бе върнат надлежно.
* **Библиотека:** През лятото на 2022 година библиотеката при НЧ „Народен Будител- 1940” кандидатства за финансова подкрепа, за обновяване на фондовете си по програма „Българските библиотеки- съвременни центрове за четене и информираност”. Проектът бе реализиран успешно на стойност 1331.80 лв. Новите книги очакват своите малки и големи читатели при нас.

**3.Културен календар и инициативи**

Изпратихме една богата откъм културни събития година. С много усилия, старание и участие на доброволци във всяко едно начинание съумяхме да надградим всичко върху което работихме от 2019г насам.

Страницата в социалната мрежа се поддържа добре и постоянно дава информация за предстоящите събития. Всички културни събития, които се провеждат през последните няколко години имаха градация като организация, представяне и посещаемост.

За 2022г. културният календар включи:

* Отбелязване на дати с историческо и национално значение и почитане на бележити личности.
* Пресъздаване на обичаи.
* „Лазаровден“ – проведе се за четвърти път с участие на самодейните състави на читалището и с гостуване на ФГ “Шарено коланче“ към НЧ“Съгласие 1890“ гр.Каварна.
* „Песни танци в Българево“ - четвърто издание. Премина в двудневен формат, като се покри широка палитра от дейности включващи: открит конферентен модул свързан с местната история воден от г-н Пенко Георгиев – директор на градски музей Каварна, реверанс към българевския театър и прожекция на две филмирани постановки, фолклорна част включваща участие на певчески и танцови състави, кулинарен блок на тема местна кухня и сплотяване на всички около „Огненото хоро“. „Песни танци в Българево“ става все по-популярно събитие в района, притегля все повече публика и е желана сцена за изява на фолклорните групи и изпълнители от целия район, като трябва да се отчете безспорния му ефект към развитието на фолклорната култура в района.
* „Празник на пъпеша“- проведен за 14ти път. За втора поредна година празникът премина в двудневен формат, като втория ден бе изцяло посветен на децата. Празникът включваше тематично и добре направена цветна декорация и богата програма с фолклорна насоченост. Двете самодейни групи към читалището бяха основна и водеща част от програмата представяйки песни, танци и местен обичай. Детския ден проведен пред сградата на читалището бе организиран с програма включваща песни, танци, забавни игри и анимация. Бе отчетена и много по-голяма посещаемост в сравнение с всички провеждания на празника в предходни години.
* „Българево класик“-трето издание. Денят на класическата музика мина на съвсем друго ниво, като можем да се похвалим с гостуването на музиканти свирещи на световна сцена. Проектът се оформя с дългосрочна визия и ангажирането на все повече професионални музиканти с ясната концепция класическата музика да достигне до българското село.
* „Етно-село, рибари и обичаи“ проведен за първи път в широк формат. Амбициозно начинание имащо за цел да покаже културните особености на селото, пресъздаване на позабравени обичаи, съчетаващо и типичната кулинария свързана с морето. Бяха представени гагаузка песен и танц пресъздадени от двата самодейни състава към читалището, а празникът бе с изцяло фолклорна насоченост с гостуващи самодейни състави от различни в културно отношение места. Завършек на празника бе поставен с прожекция на филма „Голямото черно“ сниман по поръчка на НЧ“Народен будител 1940“, с.Българево и реализиран с помощта на европроект.
* „Хоро на мегдана“ се провеждаше всяка събота през летните месеци за четвърта поредна година .С годините се оформи като чакано събитие и като съществена част от културата на селото. Продължихме добрата практика всяка седмица да ни гостува самодейна група или индивидуален изпълнител, а мегдана да е шарен и приветлив и все по-посещаван. С течение на времето „Хоро на мегдана“ се превърна в истинска емблема на село Българево.
* „Деца на мегдана“ се проведе няколко пъти през летните месеци и събираше най-веселата аудитория.
* „Творческа работилница за деца“ се проведе за четвърти пък. Тази година отново участниците работиха само с професионални материали и минаха на рисуване с акрилни бои под вещото ръководство на Илиян Ангелов. Работилницата завърши с изложба като за първи път предавахме събитие на живо през социалния канал на читалището. Бе открита постоянна експозиция от детски рисунки от проведените през годините творчески работилници.
* Започнахме инициатива – радио „Читалище“ където ни гостуват интересни личности свързани с културния живот на селото.
* „Българево рок“ се проведе за четвърти път под формата на двудневен фестивал. Гостуваха ни популярни и обичани български групи, като дадохме възможност и на млади групи да се качат на сцената. Това е и най-посещаваното масово мероприятие, което се провежда в село Българево.
* Бяхме домакини на няколко изложби, литературни представяния и посещения свързани с културния обмен на селото.
* Едно от най-важните неща бе откриването на постоянна експозиция от детски рисунки от проведените през годините творчески работилници. Понастоящем създаденият творчески фонд на читалището е изложен в обособена за целта площ и отворен за посещения.

**4.Самодейни състави**

ФГ “Перуника“ и ТК “Българевци“ вървяха заедно през годината и гостуваха на празници в района и бяха неизменна и съществена част от всеки един празник проведен в с.Българево. Бе отделен ресурс и за закупуване на най-належащите части от ансамбловото облекло и за двете групи.

* ФГ„Перуника“-продължава да се развива, съставът покрива широка възрастова група, участва активно във всички събития провеждащи се в с.Българево и домакинства на различни културни събития. Групата се представи на фестивал в гр.Стара Загора, както и на немалко празници в района.
* Танцов клуб „Българевци“ работи упорито, домакинства по най-различни поводи на българевския мегдан и посрещна гостуващи групи. През 2022г. за първи път танцовия клуб се представи на сериозен форум, какъвто е фестивалът „На Армане с тъпане“ в гр.Разлог. През месец септември 2022г. за втори път бе проведен семинар по хоро в с.Българево воден от специалисти в сътрудничество с ФК “Омая“, гр.Търговище.
* Театралният състав към читалището, за съжаление не поднови своите събирания. През тази година ще работим в тази насока. Имаме чудесна кинозала, която чака своите талантливи актьори. С повече усилия и намиране на компетентен режисьор, дейността на сплотения колектив ще продължи със своите репетиции.

**5.Приоритети 2022**

* Децата: дейности и приобщаване.
* Продължаване на дейностите свързани с подобряване на условията в материалната база.
* Самодейни състави:ФГ“Перуника“, ТК“Българевци“ развитие и изяви на мегдана и на различни форуми в страната
* Развитие на дигиталния фонд в социалните мрежи.
* Надграждане на организацията в масовите културни мероприятия и придаване фестивален облик на село Българево.

С уважение,

Красимир Митев

Председател

НЧ „Народен будител 1940“

С.Българево